《行药》
宋代·刘挚

行年将七十，衰病乃其时。矧兹地气沴，州在大泽陂。

忆昨度炎暑，林莽居舍卑。山色不到眼，地无清泉滋。

晴旸则炉冶，阴浊则蒸炊。气脘疲呕泄，躯骸醉支离。

节气近寒露，生意稍可支。故人在秦晋，知我穷至斯。

奁封众药品，皆自州土宜。形味紫团宝，苗窗西岳奇。

灵如雪山草，秀比商岭芝。是身本无有，疾病何用治。

自爱聊尔尔，道人母我蚩。丸膏或㕮咀，何复求良医。

策杖行东圃，运动疏通之。收复我冲粹，驱散彼邪疵。

养生固有道，一溉非难为。千年鲍昭后，复有城东诗。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。